CELEX: 32016D1327
Language: fi
Date: 2016-08-01 00:00:00
Title: Komission täytäntöönpanopäätös (EU) 2016/1327, annettu 1 päivänä elokuuta 2016, EU:n hyväksynnän myöntämisestä Indian Register of Shipping -laitokselle alusten tarkastamis- ja katsastamislaitoksia koskevista yhteisistä säännöistä ja standardeista annetun Euroopan parlamentin ja neuvoston asetuksen (EY) N:o 391/2009 mukaisesti (tiedoksiannettu numerolla C(2016) 4895) (ETA:n kannalta merkityksellinen teksti)

3.8.2016   
            
            
               FI
            
            
               Euroopan unionin virallinen lehti
            
            
               L 209/15
            
         KOMISSION TÄYTÄNTÖÖNPANOPÄÄTÖS (EU) 2016/1327,
   annettu 1 päivänä elokuuta 2016,
   EU:n hyväksynnän myöntämisestä Indian Register of Shipping -laitokselle alusten tarkastamis- ja katsastamislaitoksia koskevista yhteisistä säännöistä ja standardeista annetun Euroopan parlamentin ja neuvoston asetuksen (EY) N:o 391/2009 mukaisesti
   
      
         (tiedoksiannettu numerolla C(2016) 4895)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon alusten tarkastamis- ja katsastamislaitoksia koskevista yhteisistä säännöistä ja standardeista 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 391/2009 (1) ja erityisesti sen 4 artiklan 1 kohdan,
   ottaa huomioon 17 päivänä joulukuuta 2012 päivätyn Bulgarian viranomaisten kirjeen, joissa pyydetään komissiota myöntämään EU:n hyväksyntä Indian Register of Shipping -laitokselle, jäljempänä ’IRS’,
   sekä katsoo seuraavaa:
   
               (1)
            
            
               Asetuksen (EY) N:o 391/2009 3 artiklan 1 kohdan mukaisesti jäsenvaltioiden, jotka haluavat myöntää valtuutuksen laitokselle, jolla ei vielä ole hyväksyntää, on esitettävä komissiolle hyväksyntää koskeva pyyntö.
            
         
               (2)
            
            
               Bulgarian tasavalta esitti 17 päivänä joulukuuta 2012 komissiolle IRS:n hyväksyntää koskevan pyynnön, johon sisältyy täydelliset tiedot ja selvitykset siitä, että IRS täyttää asetuksen (EY) N:o 391/2009 liitteessä I säädetyt vähimmäisvaatimukset, sekä tiedot siitä, että laitosta vaaditaan noudattamaan ja se sitoutuu noudattamaan kyseisen asetuksen 8 artiklan 4 kohdan ja 9, 10 ja 11 artiklan säännöksiä.
            
         
               (3)
            
            
               Komissio tarkasti Euroopan meriturvallisuusviraston avustuksella, että IRS täyttää kaikki asetuksen (EY) N:o 391/2009 liitteessä I vahvistetut vähimmäisvaatimukset.
            
         
               (4)
            
            
               Komissio tarkasti myös, että IRS on sitoutunut noudattamaan asetuksen (EY) N:o 391/2009 8 artiklan 4 kohdan sekä 9, 10 ja 11 artiklan säännöksiä.
            
         
               (5)
            
            
               Arviointi perustui Bulgarian merenkulkulaitoksen, joka oli tarkastanut IRS:n toukokuussa 2011, toimittaman asiakirja-aineiston tarkasteluun sekä tuloksiin, jotka saatiin Euroopan meriturvallisuusviraston komission puolesta vuonna 2013 tekemässä kolmessa tarkastuksessa IRS:n päätoimipaikassa ja kahdessa IRS:n sivutoimipaikassa, joista toinen Intiassa ja toinen Kiinassa. Bulgarian merenkulkulaitoksen vuoden 2015 lopussa tekemän IRS:n lopputarkastuksen perusteella komissio sai arviointinsa päätökseen helmikuussa 2016.
            
         
               (6)
            
            
               Siltä osin kuin havaittiin puutteita, IRS suunnitteli ja toteutti aiheelliset korjaavat toimet. Eräiden korjaavien toimien toteuttaminen on yhä käynnissä, ja sitä seurataan. Tämä ei kuitenkaan kyseenalaista IRS:n yleisarviointia hyväksyntää varten.
            
         
               (7)
            
            
               Komissio varmisti erityisesti, että IRS:llä on toimiva vakiintunut laatujärjestelmä, joka on sertifioitu asiaa koskevien lakisääteisten ja teollisten standardien mukaiseksi ja joka on pantu asianmukaisesti täytäntöön kaikilla organisaation tasoilla.
            
         
               (8)
            
            
               Arviointimenettelyn aikana IRS toimi joka suhteessa tehokkaassa ja avoimessa yhteistyössä Bulgarian merenkulkulaitoksen, komission ja Euroopan meriturvallisuusviraston kanssa. IRS osoitti kykenevänsä tehostamaan ennakoivasti organisaatiotaan ja menettelyjään.
            
         
               (9)
            
            
               Vaikka IRS:n toiminnan laatu turvallisuuden edistämisessä ja pilaantumisen ehkäisemisessä onkin hieman muiden nykyisten hyväksyttyjen laitosten keskiarvoa alhaisempi, se on kuitenkin tyydyttävä. IRS sijoittui vuosina 2011, 2012, 2013 ja 2014 johdonmukaisesti satamavaltioiden suorittamaa valvontaa koskevan Pariisin yhteisymmärryspöytäkirjan mukaiseen ylemmän keskitason suorituskykyluokkaan. IRS:llä ei myöskään ollut yhtään Yhdysvaltojen rannikkovartioston satamavaltion valvontajärjestelmän mukaista ”hyväksyttyyn laitokseen liittyvää aluksen pysäytystä” vuosina 2010–2014, ja se sijoittui vuosina 2011, 2012, 2013 ja 2014 satamavaltion valvontaa koskevan Tokion yhteisymmärryspöytäkirjan mukaiseen hyvään suorituskykyluokkaan. Pantiin kuitenkin merkille, että huomattava osa IRS:n luokitellusta aluskannasta purjehtii Intian lipun alla kotimaisilla vesillä, eikä siihen siksi sovelleta satamavaltioiden suorittamia valvontatarkastuksia.
            
         
               (10)
            
            
               Oikeussubjekti, jolle hyväksyntä olisi myönnettävä, on vuonna 1975 Intiassa voittoa tavoittelemattomana julkisena osakeyhtiönä Intian yhtiölain vuodelta 1956 (Indian Companies Act) 25 §:n nojalla perustettu Indian Register of Shipping. IRS on rekisteröity Maharashtran osavaltiossa, ja sen päätoimipaikka sijaitsee Mumbaissa; sen kauppanimi on ”IRClass”.
            
         
               (11)
            
            
               Tässä päätöksessä säädetyt toimenpiteet ovat Euroopan parlamentin ja neuvoston asetuksella (EY) N:o 2099/2002 (2) perustetun meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Indian Register of Shipping -laitos hyväksytään asetuksen (EY) N:o 391/2009 4 artiklan 1 kohdan mukaisesti.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 1 päivänä elokuuta 2016.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 131, 28.5.2009, s. 11.
   
      (2)  Euroopan parlamentin ja neuvoston asetus (EY) N:o 2099/2002, annettu 5 päivänä marraskuuta 2002, meriturvallisuutta ja alusten aiheuttaman pilaantumisen ehkäisemistä käsittelevän komitean (COSS-komitea) perustamisesta sekä meriturvallisuutta ja alusten aiheuttaman pilaantumisen ehkäisemistä koskevien asetusten muuttamisesta (EYVL L 324, 29.11.2002, s. 1).